Јован Стерија Поповић
драмски писац и песник

Јован Стерија Поповић (1806. – 1856.) родио се почетком 19. века у малој вршачкој вароши и постао један од најславнијих личности на пољу књижевности, не само у 19. веку, већ је кроз драмску књижевност стално присутан и у нашем времену. По њему Вршац често зову Стеријин град.

У родном граду завршио је основну школу и три разреда ниже гимназије, а затим школовање наставља у Сремским Карловцима и Темишвару. У Пешти је студирао философију, а права у словачком месту Кежмарку где пише своја дела и сазрева као комедиограф. Ту настаје комедија „Лажа и паралажа“ и „Први шаљиви календар Винка Лозића“ . По завршетку студија враћа се у Вршац где ради као професор латинског језика и дружи се са драгим пријатељима као што су Стефан Поповић и Похомије Јовановић, професори вршачке богословије, затим песници и адвокати Симеун Цијук и Димитрије Нешић. Један од најблискијих пријатеља био му је лекар Гаврило Пекарoвић, писац прве књиге о неговању деце код нас.

Иако је у Вршцу имао све услове да пише и ради, његов немирни дух и жеља да мора много више да уради за свој народ, одвела га је у Крагујевац, а потом и у Београд где ради као професор на Лицеју. У Београду неуморно ради на унапређењу просвете, науке, културе, уметности, али и законодавства у Србији. Први школски законик Кнежевине Србије из 1844. године у целости је његово дело. Стерија је један од утемељивача позоришног живота у Београду.

У Вршац се враћа 1848. године у време велике револуције, где постаје сведок и учесник немилих догађаја које ће описати у комедији „Родољубци“.

Стеријин допринос образовању, култури и правном уређењу младе српске државе, био је немерљив. Професор на Лицеју у Крагујевцу и Београду, начелник попечитељства, значајан као преводилац, песник, драматичар и комедиограф свој интелектуални потенцијал подарио је за добробит свог народа.

Павле Паја Јовановић
академски сликар

Павле Паја Јовановић ( Вршац, 1859. год. – Беч, 1957. год.) најзначајнији је представник уметничке сцене српског реализма. Његова остварења се налазе у многим европским и нашим музејима као и приватним колекцијама.

Паја Јовановић је рођен у Вршцу 16. јуна 1859. год. У породици фотографа Стевана Јовановића и мајке Ернестине, рођене Деот. Прве поуке о цртању добио је од наставника у гимназији, Лудвига Водецког. Вршац напушта 1875. год. одлази у Беч и уписује Академију ликовних уметности. Тако је Паја Јовановић озбиљно закорачио у свет уметности и у том свету отсањаће свој уметнички сан. Његове чувене жанр-композиције су: Мачевање, Кићење невесте, Борба петлова,... затим историјске композиције као што су Сеоба Срба, Проглашење Душановог законика,... Био је изузетан портретиста. Чувени су портрети: Михајло Пупин, Краљ Александар Карађорђевић, Лазар Дунђерски, Урош Џимић, супруга Муни,... Област Јовановићевог интересовања чине дела црквеног сликарства. Саборној цркви у Вршцу поклонио је две велике слике: Свету Ангелину и Светог Николу, које и данас красе овај сакрални објекат. 

У граду Вршцу једна улица и школа понеле су име славног сликара, а дечија манифестација у организацији општине Вршац и Градског музеја носи име Паја Јовановић.
Никола Брашован
народни просветитељ

Општина Вршац сваке године на Савиндан додељује признања најбољим просветним радницима. Годишња награда „Никола Брашован“ представља посебан вид друштвеног признања најбољим просветним радницима наше општине, који су постигли значајна остварења у васпитно-образовном раду у областима наставног градива, слободних активности и професионалне оријентације ученика, стручног усавршавања сарадника, сарадње са родитељима, културне и јавне делатности.


А знате ли, Вршчани, ко је био Никола Брашован и зашто се признање најбољим просветим радницима по њему зове? Сазнајте из текста Душана Белче "Народни просветитељ Никола Брашован, оснивач и директор прве Грађанске школе (1850-1932)".


Никола Брашован је рођен 1850. у Вршцу у угледној занатлијској породици, која је дала велики број српских интелектуалаца – педагога, свештеника, писаца, адвоката и инжењера. Брашован је у радном граду завршио основну школу и Нижу реалну гимназију, а онда отишао у Сомбор где је као један од најбољих ученика своје генерације 1868. године завршио Учитељску школу.


Учитељски позив започиње у Земуну у школи којом руководи познати историчар Димитрије Руварац. Ту се Брашован нашао кругу истакнутих српских педагога, од којих прихвата најмодернија педагошка начела. Заједно са Николом Нешковићем учествује 1872. године у оснивању педагошког часописа „Учитељ“, који се истиче својим слободним социјалистичким и антиклерикалним идејама. Овај часопис својом концепцијом изазива велики опор код црквених власти, које сасвим другачије замишљају једну педагошку публикацију.


Већ после првог броја земунске власти забрањују издавање „Учитеља“ и Брашован се враћа у Вршац у коме наставља са његовим издавањем, са истим сарадницима. Часопис је заступао сасвим нова педагошка гледишта, слободу мисли и предност научног посматрања света учења и слободу веровања.


Један од главних сарадника био му је Миша Т. Фрачковић познати педагог и педагошки писац, учитељ вршачке Народне школе, али за часопис и даље пишу, иако најчешће непотписани или потписани иницијалима, Мита Нешковић, Петар Деспотовић, Мита Клицин, Добросав Ружић и др. У Вршцу је објављено још 17 бројева, после чега је уследила забрана.


У свом родном граду Никола Брашован се прикључује групи својих вршњака које предводе Лаза Нанчић и Јаша Томић, а у којој су још и Стеван Токин, Коста Лера, Лаза Везенковић, Светозар Брашован, Коста Гавриловић, Бранко Токин, Мита Т. Фрачковић и други.


После задње и растурене скупштине „Уједињене омладине српске“ која је у Вршцу одржана 1871. године, ови млади људи ће првенствено под утицајем Светозара Марковића, са којим ће постати блиски пријатељи, оформити познату групу који добити назив „Вршачки социјалисти“ и која ће убрзо преузети вођство српске омладине у Аустро-Угарској.


Одабравши свој родни град као место у коме ће наставити свој пегадагошки, политички и културни рад, Никола Брашован је неуморно радио на реорганизацији вршачких српских школа у духу националне просвете, а био је и оснивач и директор прве Грађанске школе у Вршцу (1920).


Не мали допринос дао је вршачкој публицистици, сарађујући у листовима „Грађанин“, „Српство“ и „Родољуб“, а био је и један од оснивача и сталних сарадника листа „Будућност“ који је основао са својим пријатељима из Радикалне странке. Истовремено сарађивао је и у другим српским публикацијама у Новом Саду и Београду.

Његови прилози су били првенствено намењени српској педагошкој, али и политичкој јавности, водио је и политичке полемике, а у младости објавио је и десетак пригодних песама. Није било неке културне или друштвене акције у Вршцу у коју се није укључивао, од градње артеских бунара, прикупљања помоћи за сиротињу, оснивања ратарских и занатлијских читаоница и певачких друштава, и оснивања Српске читаонице.


Као значајна политичка личност код Срба свога времена био је сарадник Светозара Марковића и Пере Тодоровића, а као један од вођа Радикалне странке и врло блиски пријатељ Николе Пашића.


Последње године живота провео је као библиотекар српског одељења Градске библиотеке у Вршцу, где је радио читавих десет година, трудећи се да попуни књижни фонд свим потребним српским књигама и часописима. Отац је Драгише Брашована славног архитекте. Умро је у Вршцу децембра 1932. године.
Драгиша Брашован
архитекта

Драгиша Брашован (Вршац, 1887 - Београд, 1965. год.) рођен је у Вршцу у познатој вршачкој породици која је дала истакнуте учитеље, професоре, лекаре, адвокате, свештенике и уметнике. Син је учитеља Николе Брашована. Основну школу и Реалну гимназију завршио је у Вршцу, а студије архитектуре наставља у Будимпешти где је дипломирао са великим успехом 1912. год.

Његово стваралаштво добило је велико признање и афирмацију у земљи и иностранству. Дао је значајни допринос архитектонском обликовању нових школских зграда, међу које спада изграда Пољопривредне школе у Вршцу. Развојна линија наше модерне архитектуре остаје дубоко везана за име Драгише Брашована.

Своју велику љубав и оданост Вршцу испољио је поклањајући му 1938. године споменик бесмртном Стерији, рад вајара Ристе Стијовића у Градском парку.

Драгиша Брашован данас почива у родном граду, за који је имао толико архитектонских снова, да их све није могао реализовати.
Султана Цијук
оперска певачица

Султана Цијук (1871 – 1935), рођена Вршчанка.

Савремен приступ музици у Вршцу почиње оснивањем немачког певачког друштва Њерсцхетцер Мäннергесангвереин 1854., а потом српског црквеног певачког друштва 1867. године, основаног на иницијативу вршачког адвоката Симе Цијука (деде Султане Цијук).


Султана Цијук рођена је 8. 1. 1871. године у чиновничкој породици, која је била веома угледна и имала је значајну улогу у културном животу града. Султана Цијук је била запажена већ у Заводу за васпитање женске омладине Марије Кутке, својим изванредним гласом и талентом за музику.


Таленат је препознат, успех у школи евидентан и сад је требало учинити пуно тога да би се Султана Цијук упутила на високу музичку школу – конзерваторијум, јер породична финансијска ситуација то није омогућавала. Вршчани су прискочили у помоћ својој талентованој суграђанки и већ од 1888. приређују добротворне концерте у њену корист.


Први такав концерт одржан је децембра 1888. када је Султана Цијук певала главну ролу у Лепој Галатеји, а учествовали су и чланови Српског народног позоришта и Црквеног певачког друштва.


Захваљујући приходима од концерата, као и прилозима просветно-културних установа и грађана, Султана Цијук одлази на конзерваторијум у Беч, где почињу њене студије и усавршавање код чувеног професора Јована Реса. Школовање је завршила 1895. године, као већ позната певачица, јер је наступала са разним оперским ролама и остављала изванредан утисак, и гласом и појавом, на публику и музичку критику.


По завршетку школовања, уследили су многобројни наступи, а један од значајнијих је концерт одржан 1896. у Београду, приликом посете црногорског Кнеза Николе. Након концерта, на ком је наступала са Жарком Савићем, одликована је орденом Св. Саве и црногорским Даниловим орденом.


Блистава каријера је почела, наступала је у многим европским метрополама и свуда је њен сопран освајао и публику и музичке критичаре. У многим европским листовима објављени су сјајни прикази о музичким дометима Султане Цијук. Изузетна каријера оперске диве није смањила осећај припадности и Цијукова се радо одазивала позивима многих градова у домовини.


Са великом радошћу је наступала у Вршцу, посебно на бројним добротворним концертима за сиромашну децу, никад не заборављајући како је њој пружена неопходна помоћ када је то било потребно.


Њена каријера се завршава после и светског рата, након кога живи у Београду у коме и умире 1935. године.

Борислав Костић
шаховски велемајстор

Борислав Костић рођен је 1887. године у Вршцу, у Аустроугарској. Отац Владимир – Влада Костић био је познати вршачки трговац, а мајка Емилија – Мила потицала је из познате породице Мандукић. Након завршетка основне школе уписао је Реалну гимназију у родном месту. У гимназији је почео да се озбиљније занима за шах. Таленат младог Боре брзо долази до изражаја јер му главни шаховски противник постаје пет година старији ученик, Сава Гердец, који ће га први упознати са теоријом шаховске игре. Након матуре млади Бора одлучује да упише Оријенталну трговачку академију у Будимпешти коју завршава са одличним успехом. У Будимпешти Костић остварује први запажен резултат у шаху када осваја прво место 1909. године на турниру мађарских шаховских аматера.


Успех који је остварио у Будимпешти одвео га у Беч, у то доба познати шаховски центар, у коме су се окупљали мајстори шаха. Костић је у Бечу победио др Оланда са 7:0, шампиона Холандије, а играо је успешно слободне партије против младо Риплија. Из Беча Костић одлази у Келн 1911. године, једним од водећих шаховских центара, како би се опробао са најбољим немачким мајсторима. Током боравка у Немачкој Костић се запошљава као трговачки путник једне фабрике трикотаже. Костић тада изазива првака Келна и Рајнске области Варду. Њихове партије привлаче велику пажњу јавности. У мечу од осам партија Костић добија пет док је у три ремизирао. Овај меч посматраће славни Рудолф Шпилман, који ће касније са Костићем постати велики пријатељ. У Келну Костић прихвата двобој са шампионом Сједињених Држава веома јаким Френком Маршалом. Овај рововски меч завршен је 5:3 од тога су две победе Костића и шест ремија. Због сензационалне победе над америчким шампионом добија позиве са разних страна. Костић потом игра меч са прваком града Лајпцига у коме остварује убедљиву победу, а затим, исте године, одлази на међународни шаховски турнир у Сан Ремо где је делио 4. и 5. место.


Био је челичног здравља и у поодмаклим година умео је да прави серије симултанки путујући сваког дана из једног места у друго. Такође је био и један од најбољих играча на слепо на свету. Течно је говорио више страних језика: руски, енглески, мађарски и хебрејски.


Преминуо је у својој 77. години од тровања крви. Сахрањен је у Вршцу. Његов гроб посећују шахисти из свих крајева света, а град Вршац сваке године организује радиционални меморијални турнир у част Боре Костића.


Имао је ванбрачну ћерку Дивну, која је била певачица у Скадарлији.

Андрија Андра Лукић
глумац и редитељ

„Играо је тако да га је пасија била гледати. Овај нам се човек сваки дан све више и више допада и опажамо да сваким даном на пољу своје уметности себе напред корача“.


Ово је забележено у једном вршачком листу давне 1873. о улози Живка у „Циганину“, чувеном комаду мађарског писца Едеа Сиглигетија, која је прославила нашег Андру.


Андрија Андра Лукић рођен је у Вршцу 22. фебруара 1852. у занатлијској породици. Основну школу је завршио у Вршцу, а гимназију у Вршцу и Араду. Веома рано се заинтересовао за позориште, па је већ као тринаестогодишњак наступао са Српским народним позориштем из Новог Сада, када је гостовало у Араду. Љубав према позоришту се учврстила захваљујући посетама позориштима у Будимпешти и Бечу. За те представе он каже: 


„Те су представе била чаролијска сила, нешто из области оних бајки које ми је мајка приповедала, и ја сам сматрао тада још, у тим данима, позориште као светитељски храм. У мени искрсну чудна неодољива тежња да сав свој живот посветим том идолу.“


Професионалну каријеру започиње у Старом Бечеју 1870. у путујућој трупи Лазе Поповића. Дебитовао је улогом тамничара Јозне у комаду Викотра Игоа „Марија Тјудор“. Већ након две године гостује на сцени Српског народног позоришта у Новом Саду улогом у комаду „Демон“ и одмах постаје стални члан овог позоришта, у коме ће игати све до пензије. 


Велику популарност му доноси улога Живка у комаду „Циганин“. Са том представом гостује у Вршцу 1873. Његови сурађани били су потпуно одушевљени, о чему сведоче бројне новинске критике (горе) и предвиђали су му сјајну будућност. 


Иако је био леп и маркантан мушкарац, није имао успеха у улогама заводника, јер су му због спорог хода и тихог говора више одговарале карактерне улоге старијих људи. Фантастично је успевао да проникне у психу својих ликова, да изрази љубомору, грижу савести и страх, а посебно је био упамћен по маестралним сценама смрти. Одиграо је више стотина улога, тумачећи ликове бројних домаћих и страних писаца попут Вилијема Шекспира, Фридриха Шилера, Косте Трифуновића, Јована Стерије Поповића и других. 


1864. жени се Вршчанком Кристином Брашован, такође феноменалном глумицом и чланицом Српског народног позоришта. Заједно су учествовали на бројним добротворним манифестацијама вршачких друштава.


Колико је био везан за свој родни град показује чињеница да је двадесетпетогодишњицу своје каријере прославио у Вршцу сада већ надалеко чувеном улогом Живка у „Циганину“, као и јубиларне четири деценије рада улогама у комадима „Бабије лето“ и „Максим Црнојевић“. За свој дугогодишњи рад добио је многобројне награде, међу којима су и Орден Светог Саве ИВ степена и Данилов орден ИВ степена.


Са публиком се опростио 28. априла 1911. у Панчеву. Иако се званично пензионисао, није се потпуно повукао са сцене, наступао је у Вршцу на добротворним представама. Умро је од срчаног удара 11. марта 1914. У знак сећања на овог вршачког доајена, један трг у Вршцу носи његово име.

Иван Радовић
сликар

Иван Радовић (Вршац, 22. јун 1894 — Београд, 14. август 1973) је био српски сликар, ликовни критичар, дописни члан САНУ.


Завршио је Учитељску школу у Сомбору. Сликарство је учио на Академији у Будимпешти од 1917. до 1919. Ради студија уметности 1921. године путовао је у Минхен, Праг и Венецију, а боравио је у Прагу и Паризу.


У Београд се доселио 1927. године. Бави се педагошким радом у школи у Станишту, Учитељској и Вишој девојачкој школи у Сомбору. Једно време је био професор Уметничке школе у Београду.


Први пут излагао 1922. године у Београду. Припадао је групама „Слободни“, „Облик“ и „Шесторица“. Био је члан УЛУС-а.


Постао је дописни члан САНУ 1970. године.


Успешно се бавио тенисом. Био је правак Југославије 1929. године. Те године је играо у Дејвис купу против Грчке.


Његов брат је био свештеник и фотограф Милорад Радовић (1892-1934).


Сахрањен је у Алеји заслужних грађана на Новом гробљу у Београду.


Сликарски опус Ивана Радовића је велики и по броју радова (слика, цртежа и акварела), али и по значају и месту у српској уметности двадесетог века. Критичари и историчари модерне уметности приметили су у његовом раду кретање од традиционализма до авангарде, од устаљених путева савремености његовог времена до излета у наивизам и колористички експресионизам који је био најкарактеристичнији за српску уметност тог периода. Није се устручавао ни да се упусти у експерименте са апстрактним изразом, посебно током прве половине треће деценије. У основном, његов сликарки пут се кретао од раног периода конструктивизма и посткубизма, преко неокласицизма и неопримитивизма средњег перида до романтизма и поетског реализма који је обележио крај овог самосвојног стваралаштва. И тематски се Радовићево сликарство кретало у широком распону од пејсажа, ентеријера и жанрсцена до портрета и актова. Због оваквог својеврсног спајања и преплитања стилских карактеристика и тематских садржаја, сликартсво Ивана Радовића постављено је у најзначајнијим историјским прегледима на једно од најистакнутијих места у српској сликарској уметности епохе модернизма.
Јаша Томић
публициста и политичар

Јаков "Јаша" Томић (Вршац, 23. октобар 1856 — Нови Сад, 22. октобар 1922) је био новинар, политичар и књижевник.

Студирао је медицину и књижевност у Бечу и Прагу, али га је политичка борба одвукла са студија. Оснивач је групе тзв. вршачких социјалиста. Године 1884. постаје уредник „Заставе“ и Милетићев наследник у Српској народној слободоумној странци, која ће ускоро добити назив Радикална странка (1891). Књижевни историчари наводе да његова литерарна дела представљају покушај обраде политичких теза, које су у првом периоду имале социјалистичку, а касније грађанско-радикалну садржину.

За време првог и Другог балканског рата био је војни извештач за часопис Застава, а касније је из тих извештаја написао три одлично прихваћене књиге. Јаков Јаша Томић је 23. децембра 1889. (4. јануара 1890. по новом календару) убио политичара Мишу Димитријевића, због новинарских полемика које су добиле лични карактер.

Био је један од најугледнијих Срба на Народној скупштини, која је у новембру 1918. донела одлуку да се Банат, Бачка и Барања прикључе Краљевини Србији. Умро је у Новом Саду 1922. године.

Током свог рада у скупштини у Новом Саду 25. новембра 1918. године залагао се за директно уједињење Војводине са Краљевином Србијом, што је било супротно идејама појединих политичара да уједињење Војводине у Краљевину СХС иде преко Загреба и државе Словенаца, Хрвата и Срба. На овој скупштини учествовала је и његова жена Милица Томић (1859—1944), ћерка Светозара Милетића.

Василе „Васко“ Попа
песник

Василе „Васко“ Попа (Гребенац, 29. јун 1922 — Београд, 5. јануар 1991) је био један од најпознатијих песника на српском језику, академик и убројен је међу 100 најзнаменитијих Срба.


Рођен је 29. јуна 1922. у Гребенцу код Беле Цркве као Василе Попа. По етничком пореклу је био Румун. Основну школу и гимназију завршио је у Вршцу. После тога уписао је Филозофски факултет у Београду. Студије наставља у Букурешту и Бечу. За време Другог светског рата био је затворен у немачком концентрационом логору у Зрењанину (тада се Зрењанин звао Бечкерек). Након завршетка рата дипломирао је на романској групи Филозофског факултета у Београду, 1949. године.


Прве песме објављује у листовима „Књижевне новине“ и „Борба“. Његова прва збирка песама „Кора“ (1953) уз „87 песама“ Миодрага Павловића сматра се почетком српске послератне модерне поезије. Та књига је покренула расправе књижевне јавности и оставила велики утицај на млађе нараштаје песника. После Коре, Попа је објавио следеће збирке песама: „Непочин-поље“ (1956), „Споредно небо“ (1968), „Усправна земља“ (1972), „Вучја со“ (1975), „Кућа насред друма“ (1975), „Живо месо“ (1975), „Рез“ (1981) као и циклус песама „Мала кутија“ (1984), део будуће збирке „Гвоздени сад“ коју никад није довршио.


Од 1954. до 1979. године радио је као уредник у издавачкој кући Нолит у Београду. 
Слагањем усменог наслеђа, игара и загонетки, Попа је створио посебан песнички језик модерне српске поезије. Приредио је зборнике: Од злата јабука (Београд, 1958.), Урнебесник (Београд, 1960.), Поноћно сунце (Београд, 1962). У песничком зборнику „Од злата јабука“ (1958.) у новом светлу је приказан поетски свет народних умотворина; у зборнику „Урнебесник“ (1960.), поетски свет песничког хумора и у зборнику „Поноћно Сунце“ (1962.), поетски свет песничких сновиђења.


Круг знамења књига песама


Васко Попа у друштву са Тањом Крагујевић и Миром Алечковић 1984. године.

Васко Попа је један од најпревођенијих југословенских песника, а и сам је преводио са француског језика. У Вршцу, 29. маја 1972. године основао је Књижевну општину Вршац (КОВ) и покренуо необичну библиотеку на дописницама, названу „Слободно лишће“. Исте године изабран је за дописног члана Српске академије наука и уметности. Један је од оснивача Војвођанске академије наука и уметности (14. 12. 1979) у Новом Саду.


Умро је у Београду 5. јануара 1991. године и сахрањен у Алеји заслужних грађана на Новом гробљу. Био је ожењен Јованком Сингер Попа (1923—2000) званом „Хаша“, професорком Архитектонског факултета у Београду, родом из Вршца.

Лаза Нанчић
публициста

Лаза Нанчић (Вршац, 3. јануар 1854. — Вршац, 1887) вршачки је социјалиста, новинар, писац и оснивач Вршачке читаонице.

Студирао је медицину у Прагу и Бечу. Још као студент постао је заступник социјалистичких идеја и допринео је појави радничког покрета код Срба. Учествовао је у обнови Уједињене омладине српске 1880. и редовно писао за новине. Бавио се и књижевношћу, објавио је један социјални роман на немачком језику.

Када је Јаша Томић, главни уредник листа „Застава“ био осуђен на вишемесечни затвор због тзв. „штампарске кривице“, онда га је од 5. октобра 1886. привремено у том послу замењивао Лаза Нанчић. Иако млад, он је био искусан и у политици и у новинарству.


Бавио се и превођењем, био је први преводилац Хенрика Сјенкјевича на српски језик.


Боловао је од туберкулозе. Када је 1887. посетио мајку у Вршцу, савладала га је болест и умро је са 33 године.
Др Ђура Цвејић
адвокат

Др Ђура Цвејић

Основна школа "Вук Караџић" је прва српска школа у нашем граду основана средином 18. века, а садашње школске зграде подигла је Вршачка Српска Црквена Општина далеке 1895. године, понајвише захваљујући залагању њеног тадашњег председника, познатог вршачког адвоката Ђуре Цвејића.
